Kohta voit törmätä Tampereen metsässä haastattelijaan, joka haluaa juuri sinun mielipiteesi – Kaupunki uudistaa nyt metsiensä hoidon periaatteet

Kaupungin metsien hoito kiinnostaa nyt siinä määrin, että Tampere kyselee asiasta kaupunkilaisilta mielipiteitä kevään aikana. Johanna Erjonsalo

Pekka Ruissalo

Tampereen kaupunki uudistaa metsiensä hoidon periaatteet. Uudistamistyössä painottuu entistä vahvemmin metsien sopeutuminen ilmastonmuutokseen, niiden merkitys hiilinieluna sekä metsien vaikutus asukkaiden hyvinvointiin.

Työssä tarvitaan myös asukkaiden näkemyksiä. Kaikilla on mahdollisuus vastata asiaan liittyvään karttakyselyyn 19. toukokuuta saakka. Lisäksi metsissä liikkuu jatkossa haastattelijoita, jotka keräävät kenties juuri sinulta mielipiteen metsiin liittyen.

Kyselyssä asukkaat pääsevät kertomaan kokemuksistaan täkäläisten metsien merkityksestä, käytöstä ja hoidosta. Kyselyssä voi merkitä kartalle esimerkiksi elvyttäviä ja virkistäviä metsäkohtia tai kauniita maisemia ja paikkoja.

Kaupungilla on omistuksessaan metsiä noin 7 500 hehtaaria. Kantakaupungin alueella metsiä on 3 800 hehtaaria ja Teisko-Aitolahden alueella 3 200 hehtaaria.

Pääosa metsistä on ulkoilumetsiä. Kaupunki on suojellut omistuksessaan olevista metsistä huomattavan osan. Isoin kokonaisuus on Teisko-Aitolahden alueella sijaitseva Kintulammin retkeily- ja suojelualue. Se on pinta-alaltaan yli 600 hehtaaria.